નંદિનીને પણ આછોપાતળો અણસાર તો આવી ગયો હતો. છેલ્લે ઇન્ડિયા આવી ત્યારે વાડીકાકાને વાત કરતાં કરતાં પણ હાંફ ચડતો હતો. એણે વૃદ્ધ પિતાને પોતાની સાથે અમેરિકા લઈ જવાનો આગ્રહ પણ કરેલો, પણ એમણે તો જાણે અમેરિકા કરતાં પણ બહુ લાંબી મુસાફરીનું આયોજન ન કરી રાખ્યું હોય એમ એની ઓફર હસતાં હસતાં ફગાવી દીધી હતીઃ આપણે ભલા ને આપનો મુલક ભલો! અમેરિકામાં કંઈ મોર થોડા મેલ્યા છે! તેં જોયું એટલે આવી ગયું. મને તો મારી માટીની સોડમ ખપે. એ અમેરિકામાં થોડી મળવાની?